
A fogyasztói magatartás vizsgálata adatbányászati eljárások alkalmazásával

A nemzetközi kutatások egyik fontos célpontja a boltok belső elrendezésének optimalizálása. A boltok vezetői mindig törekedtek a profit maximalizálására, amelyet a lehető legtöbb termék eladásával érhetnek el. Ehhez ismerniük kell a vásárlóikat. A nemzetközi szakirodalomban jól dokumentált, hogy ha a vásárló nagyobb utat tesz meg a bolton belül, nagyobb értékben vásárol. A külföldi szakirodalomban található információk nem adaptálhatók a hazai helyzetre, mert (1) azok többsége az amerikai bevásárlóközpontok elemzésére épül; (2) jelentősen eltérőek a fogyasztói szokások; (3) az adatok felbontása túlzottan kicsi ahhoz, hogy érdemi döntések meghozatalát segítse; (4) az eddigi elemzések döntően egyszerű statisztikai leírást jelentettek. Összességében megállapítható, hogy a vizsgált témakör nemcsak hazai, hanem nemzetközi szinten is új.
Célom a magyar fogyasztók magatartásának és boltok területén bejárt útjának feltérképezése volt az üzletek ideális belső elrendezésének kialakítása érdekében.
A statisztikai és gazdaságszociológiai szakirodalomban részletesen dokumentált tény, hogy ma Magyarországon belül az egyes földrajzi régiók között nagyon eltérő a gazdasági fejlettség szintje, így hát célszerű volt külön vizsgálni a magas, illetve alacsony vásárlóerővel rendelkező környékeket, hogy felfedhessen a köztük lévő hasonlóságokat, különbözőségeket. Ebből adódóan munkám során tíz, egyenként 500-2500 m^2 alapterületű élelmiszerbolt 40 000 vásárlási aktusát elemezve vizsgáltam adatbányászati eljárások segítségével az adatokban jelen lévő rejtett összefüggéseket.
Kutatásaim során létrehoztam az egyes boltokra jellemző fogyasztók tipológiáját az általuk együtt vásárolt termékek alapján, és meghatároztam, hogy a különböző szocio-demográfiai környezetben elhelyezkedő boltok vásárlóinak jellemzőit. Vizsgálataim alapján mód nyílik az egyes boltokban az áruválaszték olyan kialakítására melynek révén a különböző vásárlói csoportok a kereskedelmi egység kínálatának lehető legnagyobb választékát ismerhetik meg. 



